**Aðalfundur Búnaðarsambands Eyjafjarðar 2022
haldinn í Hlíðarbæ, 9.mars kl.10:30**

25 mættir í upphafi fundar.

Fundarsetning og skipan starfsmanna fundarins.

Formaður Birgir Arason setur fund og leggur til að eftirtaldir séu starfsmenn fundarins:

* Fundarstjórar séu þeir Hákon Bjarki Harðarson og Aðalsteinn Hreinsson
* Ritarar þær Helga Hallgrímsdóttir og Gunnhildur Gylfadóttir

Dagskrá:

1. Skýrsla stjórnar og framkv.stjóra, reikningar kynntir og bornir upp.
2. Umræður og reikningar bornir upp til samþykktar.
3. Erindi gesta.

 Anna Guðrún Þórhallsdóttir beitarvistfræðingur og prófessor við Háskólann á Hólum heldur

 erindi um áhrif beitar á vistkerfið.

 Gunnar Þorgeirsson formaður stjórnar BÍ.

1. Hádegisverður og verðlaunaveitingar. Snætt verður dýrindis lambalæri.

Hvatningarverðlaun BSE fyrir liðið ár

Nautgripa- og sauðfjárræktarverðlaun BSE ásamt viðurkenningum fyrir stigahæstu lambhrúta síðan í haust.

1. Kosningar.
2. Einn í stjórn til þriggja ára.
3. Formaður til eins árs úr hópi stjórnar.
4. Varaformaður til eins árs úr hópi stjórnar.
5. Tveir varamenn til eins árs.
6. Tveir skoðunarmenn til eins árs.
7. Lögð fram fjárhagsáætlun og tillögur fyrir fundinn.
8. Önnur mál.
9. Fundarslit kl. 15:30.

1. **Birgir flutti skýrslu stjórnar**.

Ágætu félagar og gestir.

Frá síðasta aðalfundi hafa verið haldnir fimm stjórnarfundir auk tölvupóstsamskipta. Þá var einnig fundað með stjórnum búnaðarsambanda Suður- og Norður Þingeyinga (BSSÞ og BSNÞ) á netinu auk þess sem formenn hittust á fundi í Búgarði í október til þess að stilla saman strengi og ræða um væntanlega sameiningu þessara 3ja búnaðarsambanda. Sigurgeir framkvæmdastjóri BSE fyrir okkar hönd og María Svanþrúður starfsmaður RML fyrir hönd BSSÞ og BSNÞ voru fengin til þess að fara yfir samþykktir búnaðarsambandanna og gera tillögu að nýjum samþykktum fyrir sameinað búnaðarsamband. Á sameiginlegum netfundi stjórnanna var samþykkt að leggja þau drög fyrir stofnfund nýs búnaðarsambands í norðausurhólfi BÍ, Búnaðarsamband Norðausturlands, verði tillagan um sameiningu í þessum þremur búnaðarsamböndum samþykkt. Í tillögum BÍ um breytingar á félagskerfinu kom fram breytt hlutverk búnaðarsambanda og aukið samstarf að ýmsum verkefnum þar á meðal að sameinast um 1 búnaðarþingsfulltrúa og af því tilefni var lagt af stað í þessa vegferð með þá sýn að þetta myndi efla starfsemina á félagssvæðinu. Við formenn þessara búnaðarsambanda fengum það verkefni að leiða þetta starf og koma því í þann farveg sem það er nú í. Við bindum miklar vonir til þess að þetta verði samþykkt og verði leiðarvísir annara búnaðarsambanda um sameiningu innan þeirra hólfa sem BÍ skipti landinu upp í. Við gerum okkur vonir um að búnaðarsamböndin verði lykil tengiliður milli grasrótarinnar og BÍ í náinni framtíð. Tillaga sem samþykkt var á síðasta aðalfundi um að hnitsetja landamerki jarða í Eyfjafirði var tekin fyrir á stjórnarfundi í júní og þar var framkvæmdastjóra falið að vinna verkefnið áfram ásamt Hákoni Jenssyni starfsmmanni BSE í kortateikningum. Formaður fór á Búnaðarþing sem haldið var á Hótel Sögu við mjög svo sérstakar aðstæður bæði vegna covid og þeirrar stöðu sem hótelið var í. Þar var unnið að sameiningu BÍ og búgreinafélaga og var það samþykkt einróma að ganga í það verkefni sem síðan var endanlega staðfest á aukabúnaðarþingi 10 júní á fjarfundi. Það er einlæg von mín og trú að þessar breytingar verði til góðs fyrir okkur bændur og félagskerfið í heild sinni, en við verðum að gefa þessum breytingum tíma til þess að mótast inn í framtíðina og anda rólega í þessu ferli. Stjórn BÍ og starfsfólk þess eiga bestu þakkir skildar fyrir vel unnin störf í okkar þágu og ekki síst fyrir að koma breytingum á félagskerfinu í þann farveg sem það er komið í, ber þar hæst að nefna nýafstaðið búgreinaþing BÍ sem fram fór 3. og 4. mars s.l. og tókst frábærlega að mínu mati.
Í september voru undirritaðir samningar við frjótækna og var Gestur Jensson í samninganefnd búnaðarsambandanna. Fyrir alþingiskosningarnar s.l. haust var framboðum boðið að koma til fundar við bændur og var það gert í þrennu lagi vegna fjölda framboða.
Framboðin mættu í Búgarð og félagsmönnum boðið að taka þátt í gegnum fjarfundabúnað auk þess að nokkrir gátu verið í fundarstofu. Ágætis mæting og góðar umræður um málefni landbúnaðarins. Málefni landbúnaðarins er síbreytileg og endalausar áskoranir að manni finnst, þegar eitt verkefni klárast og allt á að vera komið í skjól, þá bætist næsta við og oftar en ekki ný nálgun af annara völdum en okkar eigin. Við fáum stundum furðuleg verkefni til umsagnar líkt og umsögn um sjálbæra nýtingu lands, þar tók framkvæmdastjóri okkar saman góða greinargerð og mætti svo verulega vel til fara í sjónvarpsviðtal.
Aðfangahækkanir dynja á okkur þessa dagana með tilheyrandi auknum útgjöldum sem við getum tæplega staðið undir nema fá hækkun á okkar afurðaverði sérstaklega á kjötmarkaði í öllum greinum landbúnaðarins.Framundan eru ógnir vegna stríðsástands þar sem fóðurframleiðsla mun trúlega lenda í vandræðum með að fá hráefni til fóðurgerðar. Ísland á langt í land með það að vera sjálfu sér nægt í t.d. kornrækt og þarf að stórauka hana í náinni framtíð, sem er svo sem í áætlunum stjórnvalda, en það þarf í raun að bregðast við núna strax, hvar hægt sé að auka hana og hvar sé hagkvæmast að rækta korn. Það er í mínum huga nauðsynlegt að bændur standi saman í því verkefni, hún stendur og fellur með þessu. Verkefni búnaðarsambandsins eru fjölmörg og er það mikilvægt fyrir okkur sem landbúnaðarhérað að hafa starfsemi sem slíka á okkar vegum, við erum sýnilegri sem heild innan héraðsins og mikilvægt að geta haft sarfsfólk á okkar vegum sem sinnir þeim verkefnum sem okkur tilheyra og falla til hverju sinni, þar með talið framkvæmdastjóra sem sér um daglega umsýslu sambandsins og margvíslega félagsþjónustu við félagsmenn. Framkvæmdastjóri gerir grein fyrir starfssemi búnaðarsambandsins hér síðar í dagskránni.
Ég vil að lokum þakka stjórnarmönnum fyrir gott samstarf á liðnu starfsári, starfsfólki á Búgarði fyrir vel unnin störf í okkar þágu og Sigurgeir fyrir mjög gott og traust samstarf okkar á milli. Fyrir hönd félasmanna BSE hafið bestu þakkir fyrir.

**Sigurgeir kynnir reikninga félagsins.**

* Rekstrartekjur eru 104.225.925.-
* Rekstrargjöld eru 101.911.327.-
* Hagnaður ársins er 2.133.138.-
* Eignir eru samtals 167.153.047.-
* Handbært fé í árslok 7.609.632.-

7714 sæðingar voru á árinu í Eyjafirði og 920 í S- Þing. Sæðingum fækkaði um 225 á milli ára. Kvígur eru ekki sæddar á 25 búum í Eyjafirði. Fanghlutfall miðað við að ekki hafi verið endursætt eftir 56 daga á landinu er 66%, Eyjafjörður er með 70%. Það er góð fangprósenta hjá sæðingamönnum á svæðinu og á flestum bæjum er aðstaða til sæðinga til fyrirmyndar og betri árangur næst með því.

Andri Már Sigurðsson og Rafn Arnbjörnssson eru aðalsæðingamenn og í afleysingum eru Sigurgeir Hreinsson, Hákon Bjarki Harðarson, Þórir Níelsson og Sara María Davíðsdóttir.

Tillaga liggur fyrir búnaðarþingi að búnaðarsambönd landsins stofni félag um sæðingarnar. Þrýstingur á þetta frá minni stöðum sem búa við dýrari sæðingar.

Klaufskurðarmaðurinn Helgi Jóhannessson fór í 86 heimsóknir og klippti 3856 kýr.

Meðaltalskostnaður var 97.500.- + vsk. á heimsókn. Það styttist í endurnýjun á básnum.

Hákon Jensson sá að venju um kortateikningar. Á þeim var 7.5 milljóna velta. Túnkort, landamerki og fornleifamerkingar. Samningur við Loftmyndir ehf útrunninn. RML er að semja við þá en vill ekki hafa búnaðarsamböndin með í því. Nokkur deila hefur verið um hvernig best sé að koma fyrir samningum um loftmyndagrunn sem ekki er búið að leysa.

Bókvís var með 34,5 milljóna veltu. 1.673.000 kr. hagnaður á síðasta ári. 2,8 stöðugildi eru hjá fyrirtækinu sem skilar m.a. 200 framtölum einstaklinga og 80 framtölum fyrir lögaðila.

Komið er að viðhaldi á húseigninni á Óseyri 2.

Þar leigja nú RML, Rammi, Hafró, UMSE og dýralæknafélag íslands.

Bílarnir voru keyrðir ca.140 þúsund kílómetra á liðnu ári og kostnaðurinn hefur verið á bilinu 40-43 kr. á km. Bílarnir eru orðnir gamlir en hafa lítið bilað. Spurning hvort á að kaupa rafmagnsbíl næst.

1. **Umræður um skýrslu stjórnar og reikninga**.

Til máls tóku:

* Jónas í Litla Dal. Finnst æskilegt að búnaðarsambandið komist í kortagrunn vegna landamerkja og lóða.
* Kristín í Litla Dal. Finnst RML vera olnbogabarn og ekki sinna ýmsum hlutum nógu vel.
* Guðmundur á Hríshóli tekur undir gagnrýni á RML.
* Sigurgeir bentir á að RML hafi ekki jarðræktarráðunaut á svæðinu en ef einn slíkur verði ráðinn þá gæti BSE hætt með kortateikningar.
* Baldur Helgi á Ytri -Tjörnum. Telur að tillaga til búnaðarþings vegna sæðinga þurfi meiri umfjöllun. Hvetur bændur til að svara þjónustukönnun RML. Tekur undir að hjá RML þurfi margt að laga. Þar séu mörg tækifæri. Félagið sé ágætlega stætt fjárhagslega en ekki samkeppnisfært um starfsfólk.
* Birgir í Gullbrekku. Bændur eiga RML og þurfa að hafa eitthvað um það að segja. Lýsir furðu á að þeir vilji ekki eiga í góðu samstarfi við búnaðarsamböndin.
* Gunnhildur á Steindyrum tekur undir gagnrýni á RML og að fyrirtækið geri lítið til að selja bændum sína þjónustu.
* Baldur Helgi á Ytri Tjörnum. Er í stjórn RML og ætlar að leggja sitt af mörkum til að bæta samskiptin.
* Þórður í Hvammi. Hann er ánægður með starfsfólk RML en finnst að það þurfi að gera forritin Huppu og Jörð notendavænni.
* Aðalsteinn á Auðnum tekur undir að forritin þurfi að vera léttari í notkun.

Fundarstjóri ber upp reikninga og þeir samþykktir samhljóða.

1. **Erindi gesta**

Erindi Önnu Guðrúnar Þórhallsdóttur, prófessors við Háskólann á Hólum um Graslendi, beit og kolefnisbindingu fór fram í gegnum netið þar sem hún komst ekki á staðinn vega covid.

Í erindinu fór hún yfir það hvernig beit heldur við eða stuðlar að framvindu góðs graslendis. Án beitar taka fléttur, mosar, runnar og tré yfir, róarkerfin minnka og jarðvegur verður í meiri hættu af völdum vatns og vinda. Beit er lykillinn að tegundafjölbreytni í sverði.

Komið hefur í ljós í rannsóknum að mjög hátt hlutfall kolefnis er bundið í jarðvegi í óræktuðu graslendi. Fjölærar tegundir geyma mestan hluta þess í gríðarstórum rótarkerfum sem binda einnig jarðveginn vel.

Rótarhlutfall graslendis er 10 sinnum hærra en í skóglendi og aurskriður sem falla eru yfirleitt ekki að koma þar sem graslendi er.

Beit örvar vöxt blaða, sprota og róta sem mynda fastbundið kolefni í jarðvegi með hægu niðurbroti.

Hlé gert á erindum gesta og tekið hádegishlé.

1. **Hádegisverður og verðlaunaveitingar**.

**Nautgriparæktarverðlaun BSE fyrir árið 2021**

**Svertingsstaðir 2**

Hákon B. Harðarson og Þorbjörg H. Konráðsdóttir tóku við búskap á Svertingsstöðum 2 árið 2015 af foreldrum Hákonar. Hann er 4 ættliður sem er með búskap á Svertingsstöðum, en Tryggvi Jónsson og Ágústína Gunnarsdóttir, langafi og amma Hákonar, kaupa Svertingsstaði 1921.

Á Svertingsstöðum hefur alla tíð verið rekin blandaður búskapur þó mjólkurframleiðslan sé nú aðalbúgrein búsins og hefur mikið verið lagt upp úr góðu skýrsluhaldi og skipulögðu ræktunarstarfi í nautgriparæktinni allt frá upphafi skýrsluhalds í nautgriparækt.  Nautgriparækt á Svertingsstöðum á því langa sögu.

Búið hefur verið virkt í ræktunarstarfinu með notkun sæðinga og með því að senda nautkálfa á nautastöð.  Í ræktunarstarfinu hefur áherslan verið lögð á að rækta afurðasamar og endingagóðar kýr sem henta til mjólkurframleiðslu við nútímaaðstæður

Nú er í notkun reynt naut frá Svertingsstöðum, Álmur 16007 en þetta nafn bar einnig fyrsta nautið sem fór á nautastöð frá búinu 40 árum áður en það var Álmur 76003.  Aðalsmerki þess nauts var einmitt góð ending og afurðasemi. Nú eru 3 nautkálfar í uppeldi á Nautastöð Bændasamtaka Íslands frá Svertingsstöðum, en alls hafa þau Hákon og Þorbjörg sent 11 naut á nautastöðina síðan þau tóku við 2015.

Svertingsstaðir hafa síðustu ár oft verið í hópi afurðahæstu búa landsins og var í hópi fyrstu búa landsins sem náðu meira en 6000 kg/árskú er það var afurðahæsta bú Eyjafjarðar ári 1997, þá með 16, 9 árskýr.

Búið hefur stækkað jafnt og þétt síðan þá.  Árið 2007 var nýtt 84 bása fjós með mjaltaþjón tekið í notkun á Svertingsstöðum.  Eins og áður sagði hefur búið lengi verið í hópi afurðahæstu búa landsins.  Fyrsta búskapar ár Hákonar og Þorbjargar var meðalnyt á búinu 6.405 kg á árskú. Í ágúst 2020 náðu kýrnar á Svertingsstöðum fyrst að rjúfa 8000 kg múrinn og í árslok það ár var búið níunda afurðahæsta bú landsins í hópi 14 búa sem voru með afurðir yfir 8000 kg/árskúkú.

Búið var árið 2021 fimmta afurðahæsta bú landsins með 61,7 árskú og 8.337 kg/árskú þar sem fituprósenta var 4,16 og próteinprósenta 3,5

Afurðaaukning frá því að Hákon og Þorbjörg tóku við búskap í ársbyrjun 2015 hefur er því rúmlega 1900 kg/árskú.

Ræktunarstig á búinu er hátt.  Nú í lok febrúar voru 63 kýr í mjólkurframleiðslu og í þeim hópi eru 14 nautsmæður.  Af 42 kvígum í uppeldi eru 13 flaggaðar sem efnilegar kvígur.  Meðal kynbótagildi hjarðarinnar í heild er 104,6 eða rúmlega 4 kynbótastigum yfir meðaltali.

**Sauðfjárræktarverðlaun BSE vegna 2021, veitt á aðalfundi 2022.**

Árið 2013 var fyrsta árið sem Þórður og Simmi gerðu upp skýrsluhaldið fyrir fjárbúið á Möðruvöllum 2 í Hörgárdal. Þórður og Simmi er nafnið sem þeir bræður Þórður og Sigmundur Sigurjónssynir og og þeirra konur, Birgitta Lúðvíksdóttir og Helga Steingrímsdóttir nota við búreksturinn.
Eftir að búrekstri Möðruvalla ehf var hætt á bænum tóku Þórður og Birgitta jörðina á leigu og keyptu íbúðarhús sem ber nafnið Möðruvellir 3, fluttu þangað og tóku til við að fjölga kindum og efla sauðfjárbúið. Sigmundur og Helga fluttu í Möðruvelli 4 og hafa rekið sauðfjárbúið þar síðan. Lengst af hafa ábúendur unnið við önnur störf með búskapnum og Þórður við störf hjá BSE og Bókvís ehf um langt árabil og Birgitta einnig um skemmri tíma.

Þau öll sem standa að búrekstrinum hafa frá æsku lifað og hrærst í búskap eða störfum í kring um hann.
Frá upphafi hafa afurðir verið eins og best gerist og ávalt í hópi þeirra sem ná hvað bestum árangri þar. Að meðaltali síðastliðin 8 ár hafa verið um 35 kg eftir vetrarfóðraða á og fallþungi undanfarin ár milli 19 og 20 kg og frjósemi einnig til fyrirmyndar eftir 250-300 ær. Einkunn fyrir gerð er einnig afar góð og fór í rúmlega 11 fyrir tveimur árum.

Við uppgjör síðastliðins hausts voru 278 ær með 1,89 lömb til nytja með 19,3 kg. fallþunga sem gerir 36,7 kg eftir hverja á. Þá skiluðu 36 gemlingar að jafnaði 18,1 kg af kjöti. Einkunn fyrir vöðva 10,66 og fita 7,74 sem gerir hlutfall þar á milli 1,38. Á búinu voru 62 ær fleirlembdar.
Fyrir þennan árangur fá Þórður, Birgitta, Simmi og Helga á Möðruvöllum í Hörgárdal sauðfjárræktarverðlaun BSE fyrir árið 2021.

**Hvatningarverðlaun BSE fyrir árið 2021**
**Karólína Elísarbetardóttir Hvammshlíð.**

**Karolina Mende**

Bóndinn, sem kallar sig Karólínu í Hvammshlíð, er þýskur að uppruna, fædd vorið 1970 og bar í sínu fæðingarlandi nafnið Caroline Mende.
Karólína kom fyrst til Íslands 1989 og fékk strax tilfinninguna „þetta er landið mitt“. Það var þó ekki fyrr en nokkru síðar sem hún keypti sitt eigið land, fyrst í Hegranesinu og síðan árið 2015 eignaðist hún Hvammshlíð, sem hafði verið í eyði í 127 ár eða frá árinu 1888. Það verður að segjast eins og er að þá töldu margir að ekki væri alveg í lagi með Karólínu. Hvammshlíð er þar sem Þverárfjallsvegur liggur sem hæst milli Skagafjarðar og Húnavatnssýslu. Þar á hún sitt fjall og sína á og í stað ljósa á nágrannabæjum hefur hún stjörnurnar og er undir norðurljósum. Þar hefur hún komið upp aðstöðu fyrir sig og sína. Bústofninn er tæpar 60 kindur 3 hross og hundar. Sumir þekkja til Karólínu vegna dagatala sem hún hefur gefið út með margvíslegum upplýsingum um íslenska þjóðhætti. Dagatalsútgáfan stóð t.d. undir kaupum á dráttarvél í Hvammshlíð.
Nýjasta búgreinin hjá Karólínu er ostagerð „Hvammshlíðarostur“, þar sem lögð er áhersla á að nota engin íblöndunarefni sem eru ekki íslensk og kryddun á ostinum er úr náttúrunni. Osturinn lenti þó í því að sitja aðeins á hakanum þegar önnur verkefni sóttu á.

Haustið 2020 þegar Fagráð í sauðfjárrækt fór að velta fyrir sér hvort nýjar leiðir væru mögulegar í baráttu við riðuveikina og þar meðal hvort eina leiðin væri hugsanlega að flytja inn erfðaefni til að byggja upp verndandi afbrygði gegn riðuveiki. Á það leist Karólínu ekki og hvatti mjög til að leitað væri betur að verndandi arfgerð í stofninum. Að sögn Eyþórs Einarssonar ráðunautar í sauðfjárrækt hjá RML var áhugi Karólínu magnaður og mjög hjálplegur við að komast í samband við vísindamenn í öðrum löndum til að leggja grunn að sem faglegustum rannsóknum á arfgerð- og hvort möguleiki væri á að finna verndandi arfgerðasæti íslenska sauðfjárstofnsins. Sem í ljós hefur komið að er farið að finnast.

Karólína í Hvammshlíð fær hvatningarverðlaun Búnaðarsambands Eyjafjarðar fyrir árið 2021 vegna ódrepandi áhuga, tengingar við erlenda vísindamenn og hvatningar um umfangsmikillar sýnatöku til að greina og finna verndandi arfgerð gegn riðusmiti í íslensku sauðkindinni.

- Karólína var viðstödd á netinu og þakkaði fallega fyrir sig með myndasýningu. Í kjölfarið færðu ábúendur á Möðruvöllum 3 henni gæru af þrílitum hrút sem þau höfðu átt og sást á einni af myndunum.

**Verðlaunaveitingar fyrir stigahæstu lambhrúta á svæði BSE haustið 2021:**

Fengur 21-170 90 stig. Eigendur Davíð og Sigrún, Kjarna

Köggull 21-704 89,5 stig. Eigendur Elísabet og Stefán Lárus Ytri-Bægisá 2

Stjóri 21-218 89,5 stig. Eigendur Hákon Þór Staðarbakka

Verðlaunagripir fyrir sauðfjár- og nautgriparækt var hannaður af Kristbjörgu Maríu Bjarnadóttur Neðri-vindheimum og verðlaunagripur Hvatningarverðlauna var hannaður af Guðrúnu Á Steingrímsdóttur frá Stekkjarflötum. Að auki fylgdi 200.000 kr. gjafabréf Hvatningarverðlaununum.

3. **Erindi gesta – framhald**

**Erindi Gunnars Þorgeirssonar, formanns BÍ.**

Starfsmenn BÍ hafa haft mikið að gera við að aðstoða einstaklinga og fyrirtæki á covidtímum. Lítið verið hægt að sinna málum eins og loftlagsmálum, búvörusamningum, öðrum sameiginlegum málum og fundum með bændum. Mikill tími hefur farið í að slökkva ýmsa elda eins og blóðmeramálið, svínamál, tollamál, hækkandi áburðarverð, eldsneytisverð, kornverð og væntanlegur skortur á því og ýmsum öðrum vörum sem snerta bændur.

Verðum að fara að leggja allt kapp á að verða sjálfbær um korn.

Tollar, eftirlitsiðnaðurinn og regluverkið erfitt. Þyrfti að hafa mann í 50% starfi í Brussel til að kynna sér þær reglugerðir sem verið er að setja.

Hvað verður stríð í Úkraínu lengi og hvað áhrif hefur það á allan iðnað í heiminum?

BÍ fundar með búgreinum einu sinni í viku og með búnaðarsamböndum tvisvar á ári.

RML fékk 50 milljónir úr ríkisstuðningi til bænda vegna hækkaðs áburðarverðs. Þeir eiga að finna lausnir til þess að lækka áburðarverð. T.d. með nýtingu fiskeldisúrgangs og fl.

Aukaerindi sem ekki var á dagskrá hélt Hólmgeir Karlsson frá Bústólpa.

Hugsanlegar afleyðingar stríðsástandsins í Úkraínu eru gríðarmiklar. Landið hefur stærstu ræktarlönd í heimi og er því mjög mikilvægt í kornvöruframleiðslu. Bústólpi hefur keypt allan maís og meirihlutann af byggi frá Úkraínu í meira en áratug. Á síðast ári keyptu þeir 22 þúsund tonn af kornvöru til fóðurgerðar. 500 tonn komu af íslensku byggi og það var mjög gott ár.

Það þarf að taka alvöru samtal við stjórnvöld um matvælaöryggi

**Umræður um erindi.**

Til máls tóku:

* Jónas í Litla Dal spyr hvort peningar sem félag hrossabænda eigi nú geti ekki runnið beint inn í þeirra deild innan BÍ.
* Guðmundur á Hríshóli vill að formaður BÍ heyri um óánægju félagsmanna með RML.
* Birgir í Gullbrekku Tekur undir með Guðmundi. Þakkar stjórn BÍ vel unnin störf og fyrir afar gott búgreinaþing sem er nýliðið. Ýtrekar að LK og LS eigi einnig sína peninga og hefur trú á að það finnist farsæl lausn á að láta þessa peninga renna inn í nýtt félagskerfi þegar reynsla kemur á.
* Gunnari fomanni BÍ finnst erindi Hólmgeirs áhugavert. Þarf ekki að koma fyrir kornhlöðum og kornþurrkun á bestu kornræktarstöðum á landinu? Rekstur BÍ afar erfiður. Fyrsta árið í langan tíma þar sem Bændasamtökin verða rekin réttu megin við núllið. Aðildarfélögin verða að vera tilbúin í að taka þátt. Bændur töpuðu miklu með að selja ekki Hótel Sögu 2017.
* Kristín í Litla Dal. Ber landbúnaðarráðherra enga ábyrgð á BÍ?
* Gunnar formaður BÍ. Mistök að leggja niður búnaðargjald. Hefði verið nóg að leggja niður þann part af því sem var aðildargjald að BÍ.
* Sigurgeir á Ytra-Gili. Þakkar erindin og harmar að ekki hafi náðst að fá landbúnaðartengd fyrirtæki inn í BÍ.
* Aðalsteinn á Auðnum. Spurði um stöðuna á innheimtu á félagsgjöldum hjá BÍ.
* Þórður í Hvammi. Nýr landbúnaðarráðherra vill minnka stuðning út á framleidda einingu. Finnst varhugavert að róta í því kerfi - hver íslendingur ekki að borga svo mikið inn í það. Hækkun á afurðaverði sé óhjákvæmileg og hvort ekki verði reynt að hækka mjólkina reglulega frekar en í einu stökki. Verður að taka samtalið við stjórnvöld um fæðuöryggi.
* Kristín Litla Dal. Afurðaverð verður að hækka svo bændur þurfi ekki að borga með.
* Gunnar formaður BÍ. Samtökin búin að reyna að ná afurðarstöðvum inn en ekki gengið ennþá. Ýmsir hagsmunir þeirra þar t.d. Bændablaðið. Bændur þurfa að segja - ég verð að fá x fyrir afurðirnar.
* Sigurgeir á Ytra-Gili. Tekur dæmisögu af Kjarnafæði.
* Hákon á Svertingsstöðum. Ekki hægt að tala sig saman í neinu því þá fá Bændasamtökin sekt. Samkeppniseftirlitið mjög erfitt.
* Hólmgeir minnir á að það þurfi að koma upp alvöru lager fyrir bæði iðnaðarkorn og matkorn á tveimur stöðum á landinu. Vantar 50-100 þúsund tonna kornbirgðargeymslur og þá eigum við lager fyrir 10-12 mánuð.
1. **Kosningar**
2. Einn í stjórn til þriggja ára.

Birgir Arason (20 atkvæði)

1. Formaður til eins árs úr hópi stjórnar.

Birgir Arason (17 atkvæði)

1. Varaformaður til eins árs úr hópi stjórnar.

Gestur Jensson

1. Tveir varamenn til eins árs.

Fyrsti varamaður : Aðalsteinn Hallgrímsson

Annar varamaður : Karl Ingi Atlason

1. Tveir skoðunarmenn til eins árs.

Gunnhildur Gylfadóttir og Helga Hallgrímsdóttir

Stjórn BSE skipa:

Birgir Arason

Gestur Jensson

Aðalsteinn Hreinsson

Guðmundur Sturluson

Hákon Bjarki Harðarson

1. **Lögð fram fjárhagsáætlun og tillögur**

**Fjárhagsáætlun:**

Tillaga um að fullt árgjald verði 28.000 kr. (óbreytt frá 2021)

Tillaga um að minna árgjald verði 8.000 kr. (óbreytt frá 2021)

Tillaga um að komugjald í klaufskurði verði 29.400 (var 28.000 kr.)

Tillaga að tímagjald í klaufskurði verði 14.200 kr. (var 12.950 kr.)

Tillaga um að tímagjald í kortateikningu verði 10.945 kr. (var 9.950 kr.)

Tillaga um að sæðingagjöld verði 2.600 kr. á hverja sæðingu )var 2.450 kr.)

Fjárhagsáætlun samþykkt samhljóða.

Tillaga 1.

Aðalfundur BSE haldinn í Hlíðarbæ 9. mars. 2022 leggur áherslu eftirfarandi þætti til að efla matvælaframleiðslu á Íslandi og bregðast við þeirri ógn sem stafar af óstöðugum heimi.

1. Í Búvörusamningum verði framlag hækkað, m.a. í fjárfestingastuðningi sem leiði til aukinnar sjálfbærni framleiðslunnar og betri nýtingu búfjáráburðar.
2. Lagður verði sterkari grunnur undir innlenda fóðurframleiðslu með auknum möguleikum á kornþurrkun til eflingar kornræktar í héraðinu.
3. Leitað verði leiða til minni notkunar á plasti við landbúnaðarframleiðslu.
4. Stutt verði við raforkuframleiðslu á bújörðum með smávirkjunum.
5. Sem mest af lífrænum úrgangi verði nýtt sem næring/áburður við fóðurframleiðslu.

 Samþykkt samhljóða.

Tillaga 2.

Aðalfundur Búnaðarsambands Eyjafjarðar haldinn í Hlíðarbæ 9. mars 2022 skorar á Bændasamtök Íslands að beita sér fyrir því að mál sem koma inn á borð Matvælastofnunar þar sem andleg heilsa bænda leiðir af sér vanrækslu búfjár verði haldið fyrir utan fjölmiðla.

Greinargerð:

Í málum þar sem andlegri heilsu bænda hrakar snögglega og verður til þess að vanræksla búfjár kemur til kasta Matvælastofnunar er alger óþarfi að Matvælastofnun blási málið upp með því að senda fréttatilkynningar á fjölmiðla. Þess háttar mál er öllum fyrir bestu að þau séu afgreidd án þess að fjölmiðlar komist í málin. Það er klárt mál að andleg heilsa þess sem í hlut á batnar ekki við fréttaflutning og þeim misgáfulegu kommentum sem fylgja í kjölfarið á samfélagsmiðlum.

Samþykkt samhljóða.

Tillaga 3.

 Um skilarétt á innlendri matvöru.

Aðalfundur Búnaðarsambands Eyjafjarðar haldinn 9.3.2022 hvetur afurðastöðvar í landbúnaði og matvöruverslanir landsins til ábyrgrar innsetningar á vörum með það að markmiði að minnka matarsóun sem leiði til betri nýtingar.

Greinargerð:

Nokkuð er um að fréttir berist af því að matvara lendi í ruslagámum þegar verslanir skila vöru sem komin er á síðasta söludag. Það eru ólíðandi viðskiptahættir að skila vöru sem runnin er út á tíma sem í mörgum tilfellum leiðir til þess að umtalsverð verðmæti fara í súginn. Ástæða þess er oft á tíðum rífleg pöntun sem hefur þann eina tilgang þar sjáist fullar kistur og kæliborð.
Afurðastöðvar verða einnig að sjá til þess að afgreiðslumáti sé með þeim hætti að varan nýtist sem best.
Fjölmiðlar er hvattir til að veita fyrirtækjum aðhald í þessu efni og hampa þeim sem gera vel.

Samþykkt samhljóða.

Tillaga 5.

Aðalfundur Búnaðarsambands Eyjafjarðar haldinn í Hlíðarbæ 9. mars 2022 heimilar stjórn BSE að sameina Búnaðarsamband Eyjafjarðar, Búnaðarsamband S-Þingeyinga og Búnaðarsamband N-Þingeyinga á grunni fyrirliggjandi draga að samþykktum fyrir nýtt félag, Búnaðarsamband Norðausturlands.

DRÖG Lög Búnaðarsambands Norðausturlands

1. Grein.
	1. Sambandið heitir Búnaðarsamband Norðausturlands, skammstafað BSNA.
	2. Það er tilkomið úr samruna Búnaðarsambanda Norður-Þingeyinga, Suður-Þingeyinga og Eyfirðinga.
	3. Starfssvæði þess nær frá Siglufirði til Bakkafjarðar. Heimili þess og varnarþing er þar sem miðstöð starfsemi þess er, samkvæmt ákvörðun aðalfundar. Búnaðarsambandið er aðili að Bændasamtökum Íslands.
	4. Sambandið starfar bæði á faglegum og félagslegum grunni.
2. Grein.
	1. Félagar geta þeir einstaklingar og lögaðilar orðið sem hafa tekjur á lögbýlum og stunda búrekstur í atvinnuskyni.
	2. Aðild skal óháð því hvort þeir stunda búrekstur í eigin nafni eða annarra. Undir búrekstur fellur hvers konar búfjárrækt, jarðrækt, skógrækt, garðrækt og ylrækt. Einnig eftirfarandi starfsemi fari hún fram á lögbýlum: Eldi og veiðar á vatnafiski, nýting hlunninda, framleiðsla og þjónusta.
	3. Allir félagar skulu hafa sömu réttindi óháð formi á félagsaðild.
	4. Aukaaðild að BSNA geta átt lögaðilar og þeir einstaklingar 18 ára og eldri, sem búsettir eru á starfssvæðinu og styðja markmið sambandsins.
	5. Félagsmenn í rekstri og með fulla aðild geta gengt trúnaðarstörfum fyrir BSNA.
	6. Innan BSNA eru starfræktar búgreinadeildir.
3. Grein.

Tilgangur sambandsins er:

1. að annast lögboðna starfsemi búnaðarsambanda hverju sinni.
2. að annast þau verkefni og þjónustu sem þegar er í boði hjá bsb og aðra þá þjónustu sem þörf er fyrir á hverjum tíma.
3. að vera aðili að Bændasamtökum Íslands og tengiliður milli þeirra og bænda á félagssvæðinu.
4. að vinna að framförum í öllum greinum búrekstrar á sambandssvæðinu.
5. að hvetja til eflingar atvinnulífs á svæðinu og bættum efnahag bænda og annara íbúa þess.
6. að efla og glæða stéttarvitund bænda innan sambandsins.
7. Tekjum af starfsemi sambandsins eða sjóðum þess má einungis verja til þess að stuðla að framförum í samræmi við tilgang sambandsins.
8. að stuðla að jöfnu aðgengi að markvissri leiðbeiningaþjónustu í landbúnaði á sambandssvæðinu í samráði við Bændasamtök Íslands og Ráðgjafarmiðstöð landbúnaðarins og í samræmi við ákvæði laga um búfjárrækt og jarðrækt.

4. Grein.

Tilgangi sínum hyggst búnaðarsambandið ná með því:

1. Hafa í sinni þjónustu starfsmenn með sérþekkingu á þeim sviðum sem lögð er áhersla á af búnaðarsambandinu.
2. Að hafa yfir að ráða húsnæði og nauðsynlegum búnaði til starfseminnar.
3. Að afla og hafa yfir að ráða nægjanlegu fjármagni til þeirrar starfsemi sem ákveðið er að reka.
4. Til að tryggja svæðisvægi BSNA verður skipuð uppstillingarnefnd sem hefur það hlutverk að tryggja framboð til stjórnar úr öllum búgreinadeildum og taki tillit til landfræðilegrar dreifingar og kynjahlutfalla.
5. Grein.

Aðalfund skal halda árlega fyrir lok apríl. Hann skal opinn öllum félagsmönnum og skal haldinn samtímis sem staðfundur og með rafrænum hætti. Aðalfund skal boða með dreifibréfi eða á annan venjubundinn hátt eigi síðar en 30 dögum fyrir fundardag og aftur a.m.k. viku fyrir fund, þannig að tryggt sé að öllum félagsmönnum sé kunnugt um hann. Málum sem leggja á fyrir aðalfund skal komið til stjórnar a.m.k. 5 dögum fyrir fund.

Stjórnin boðar til auka aðalfundar þegar þremur eða fleiri meðlima hennar þykir nauðsyn bera til eða ef 10% félagsmanna æskir þess skriflega. Boðun þess fundar skal vera með sama hætti og til aðalfundar og tilgreina skal í fundarboði ástæðu og fundarefni.

1. Grein.

Á aðalfundi skal leggja fram skýrslu stjórnar, endurskoðaðir reikningar búnaðarsambandsins skulu vera til afgreiðslu og gengið skal frá fjárhagsáætlun fyrir næsta ár. Skal þar marka verkefni ársins, móta stefnu búnaðarsambandsins, ákveða tekjustofna innan ramma þeirra laga er um það gilda og ákveða árgjöld og greiðslur til stjórnar- og skoðunarmanna fyrir störf í þágu félagsins.

Árgjald skal byggt upp sem félagsgjald einstaklings og til viðbótar því árgjald jarðar eða rekstrar, eftir því sem þörf er hverju sinni miðað við samþykkt fjárhagsáætlunar. Einnig skal setja gjaldskrá búnaðarsambandsins fyrir selda þjónustu.

Aðalfundur BSNA kýs 7 manna stjórn og 3 varamenn árlega. Sá varamaður sem flest atkvæði hlýtur er fyrsti varamaður. Þá kýs aðalfundur árlega formann og varaformann úr hópi stjórnarmanna. Árlega skal kjósa 2 skoðunarmenn reikninga og varamenn þeirra.

1. Grein.

Á aðalfundi skal liggja fyrir félagaskrá. Allir félagsmenn hafa kjörgengi og atkvæðisrétt. Afl atkvæða ræður úrslitum mála á aðalfundi. Heimilt er að víkja félagsmönnum úr BSNA hafi þeir safnað skuldum við sambandið í tvö ár.

1. Grein.

Tilnefningar til Búnaðarþings:

Samkvæmt 14. gr. samþykkta Bændasamtaka Íslands skal Búnaðarsamband NA kjósa 1 fulltrúa á búnaðarþing og einn til vara. Formaður BSNA er sjálfkjörinn og er varaformaður varamaður hans.

1. Grein.

Stjórn BSNA annast allar framkvæmdir og rekstur sambandsins á milli aðalfunda. Hún ræður framkvæmdastjóra sem hefur mannaforráð yfir öðrum starfsmönnum. Hún sér um framkvæmd á ályktunum aðalfundar og/eða kemur þeim á framfæri við rétta aðila. Hún má ekki skuldbinda sambandið til langframa á neinn hátt umfram það er aðalfundur ákveður eða veðsetja eigur þess.

1. Grein.

Búnaðarsambandið hættir störfum og leysist upp, sé það samþykkt á tveimur aðalfundum í röð af meirihluta félagsmanna á félagssvæðinu og ráðstafar þá síðari fundurinn eignum þess ef einhverjar eru.

1. Grein.
Vegna stofnunar BSNA verði skipuð bráðabirgðastjórn þriggja fulltrúa frá hverju búnaðarsambandi sem mótar undirbúning stofnfundar. Bráðabirgðastjórn hefur störf eigi síðar en 15.11.2021.
2. Grein.
Bráðabirgðastjórn mun leggja grunn að eignaskrá BSNA úr efnahagsreikningum þeirra. Sérstaklega skal horft til rekstrar sameiginlegrar sæðingaþjónustu og annarrar starfsemi.
3. Grein.

Lögum þessum má aðeins breyta á aðalfundi ef 2/3 hlutar mættra félaga samþykkja og hafi breytinga verið getið í fundarboði.

 Samþykkt samhljóða.

1. **Önnur mál**

Enginn tók til máls undir þessum lið.

1. **Fundarslit**

Formaður, Birgir Arason þakkaði stuðninginn í stjórnarkjöri og formannskjöri.

Þakkaði fundarmönnum fyrir komuna og sleit fundi.

Fundarritarar:

Gunnhildur Gylfadóttir

Helga Hallgrímsdóttir